К-Э Кудажының «Кым эң ажыктыгыл? деп тоолунда болгаш

«Маргылдаа»деп баснязында үлегер домактарны

мѳзү-шынар кижизидилгезинге ажыглаары.

С.Х.Ооржак,Аксы-Барлык МАНБОШ-ның тыва дыл болгаш чогаал башкызы.

 ϴɵредилге болгаш ооң түңнели дээш харыысалга чүгле школаның, башкыларның херээ эвес, а ында киржип турар бүгү субъектилерниң херээ болур. ϴɵреникчи бодунуң билии дээш, башкы ɵɵредилгени шын организастаары дээш, а күрүне болгаш муниципалдыг эрге- чагырга черлери ɵɵрениринге болгаш ɵɵредиринге эптиг байдалдарны тургузуп бээр дээш харыысалгалыг болур болза, чүгле ынчан шынарлыг билиг ап база берип болур.

Билигни боду дилээр, тывар, ону системажыдар, алган билиин практика кырында шын ажыглаар кижини хевирлээри амгы үеде башкыларның сорулгазы ол. Ону чедип алырда -улустун аас чогаалынын ажыглаары база кол идиг.

 Үлегер домактар дээрге чоннуң кыска болгаш чиге сѳглээн сургаал домактары болур. Үлегер домактар кижилерниң аажы-чаңында,угаан-бодалында болгаш үүлгедиглеринде тѳлеп чок чүүлдерни бактап, кочулап, шыңгыызы-биле шүгүмчүлевишаан, оларны ѳѳредип, сургап турар. Шаг тѳѳгүден бистиң ѳгбелеривис ажы-тѳлүн улустуң аас чогаалын ажыглап тургаш кижизидип чораан. Олар бистиң сагыш-сеткиливисти байыдып,күш-ажылчы массаларны, аныяк ѳскенни чоннуң эки, чаагай, буянныг чаңчылдарынга.тѳрээн чуртунга ынак болгаш шынчы болурунга, кижиниң тайбын күш-ажылын хүндүлээринге болгаш камгалаарынга ѳѳредип турар.Тыва улустун аас чогаалы тыва литературага,тыва чогаалчыларга улуг үлегер болган. Тыва чогаал, ѳске улустарның литературалыры ышкаш, база-ла чоннуң амыдыралын шинчилеп,кижилерниң мѳзү-шынарын чуруп кѳргүзер болгаш оларның сагыш-сеткилин илередип турарар база улустуң эртип келген узун оруу-биле холбашкан.

 Аас чогаалы –тыва литератураның кол укталган дѳзү.Тыва литература аас чогаалының аңгы-аңгы жанрларынга даянгаш, тыптып сайзырааны маргылдаа чок.

Тыва чечен чогаалда К-Э.К.Кудажы онзагай черни ээлеп, оон сайзыралынга улуг улуг-хуузун киирген.

 Кызыл-Эник Кыргысович Кудажынын чогаалдары кижизидикчи утка-шынарлыг, аас чогаалы- биле байлак. Ооң хѳй-хѳй чогаалдарынга доктаавайн, ѳѳредилге программазында кирип турарар ханы кижизидикчи уткалыг чогаалдарын сайгарарын оралдаштывыс.

5-6 дугаар класстарның ѳѳреникчилери чаа-ла ортумак классче кирип турар болгаш оларны ханы билиглер-биле чепсеглээри, чечен чогаалды ажыглап кижизидеринин харыысалгалыг үези деп бодаар мен. Ынчангаш К-Э. К.Кудажының «Кым эң ажыктыгыл?» база «Маргылдаа»деп чогаалдарын ѳѳредип тура, чогаалда овур-хевирлер дамчыштыр уругларнын мѳзү-шынарын хевирлээри чугула. Кайы-даа чогаалдың идейлиг утказы дѳмей болганда, оларны сайгарарда дѳмей уткалыг үлегер домактарны ажыглавышаан, деңнелге сайгарылганы чорудуп болур.

Чогаалчының тоолунда-даа, баснязында-даа тѳп черде -күш-ажыл темазы. Уругларны бердинген чогаалдарны ажыглап күш- ажылды үнелеп билиринге кижизидилге ажылын чорудары башкының хүлээлгези. Чижээлээрге, «Кым эң ажыктыгыл?»деп тоолдан үзүндүнү алыр болза мындыг:

-Ындыг ийин бо, Торга деп чүве!»Ажык –дүжүк-даа чок,арга-ыяш-ла үрегдеп чоруур.Оода чадаарда оожум-даа соктавас,су-уу-ук,су-уу-ук…

-Шала бодамчалыг моң,ѳңнүк.Бир эвес мен хоралыг курттарны чыып чип турбаан болзумза,чеже хире ыяштар кадып,сынып калган турбазыл?Сен чүнү кылыпкан сен,Сырбык?Тарр-рр?...

Үстүнде амытаннарның маргыжып турарындан алгаш кѳѳрге,чүгле боттарының кылган ажылы ажыктыг,а ѳске улустуң ажылын үнелеп шыдавазын кѳрүп болур.Азы ѳскээр чугаалаарга бодун ѳрү тогдунар кижилерни кочулап кѳргүскен.

База-ла ол ышкаш «Маргылдаа «деп баснядан ындыг чижекти тып ап болур бис.

«Кызыдып каан демирлерден чалданмайн,

Кым-даа ындыг улуг ажыл кылбайн турар.

Менден дээди ишчи чок»-деп,

Менээргенип Маска сѳглээн…

…«Изиг кызыл демирлерниң хааны мен»-деп,

Идээргексеп,Кыскаш тура кѳѳреттинген:

«Согар чүүлдү араңгарга тутпаан шаамда,

Чогум черле бүдүрүптер ижиңер чок»…

Өѳреникчилерге үлегер домактың дузазы-биле чогаалдың кол идеязын билиндирип ,кижизидип болур. Чон орун эдерзе,чолдуг кежиктен аспас дээр-ле болгай. Чижээлээрге дараазында үлегер домактарны ажыглап болур:

 **\* Шугум чазаарда хынаар**

 **Шуугаар бертинде боданыр**

 Шынап-ла,үлегер сѳсте нүгүл чок дээри шын.Бо үлегер домак кончуг ѳѳредиглиг.Чүве чугаалаар бертинде кижи боданыр болза эки.Боданып албайн,далаш-биле чүве чугаалаар болза, басняның маадырлары ышкаш чазып- даа болур.Өскелерге кочу-шоот-даа болур,хүндүткел чок апаар деп чүүлге кижизидер.

 **\*Мѳгезинге менээргенмес**

 **Малынга маадырланмас.**

Бо үлегер домакта чүгле мѳге кижиниң дугайында чугаалавайын турар.Ол бисти кандыг бир чүүлге чедиишкинниг болганынга, менээргенмезинге ѳѳредип турар. Кижи бүрүзүнге үлегер домактар үлеп бергеш,ону басняның маадырларынга хамаарыштыр тайылбырладып болур. Ынчаар ажылдаанының соонда, уруглар боттарында болгаш эштеринде багай талаларын эскерип болурунуң аргалары бар.

 **\* Бодуңу богдага бодава**

 **Эжиңни эникке бодава.**

 **\* Кижини багай дивес**

 **Кидисти чуга дивес.**

**\*Сагыш Улуг чорбас,**

**Шаан бодап чоруур.**

**\*Артык тенек аъдын мактаар**

**Болбас тенек бодун мактаар.**

**\*Улуургактың уундан чайла**

**Улугларның сүмезин бода.**

**\*Эжин электеп болбас,**

**Эдинге менээргенип болбас.**

Түңнел: «Тыва улус аас чогаалында, ооң иштинде үлегер домактарда кандыг багай аажы- чаңныг кижилерни сойгалап, кандыг болбазындан кичээндирип чораанын уруглардан айтырар болзувусса,шын харыыны ѳѳреникчилер тып эккээрлер.Ынчангаш үлегер домактарны кижизидилге аргазынга ажыглаары чугула деп кѳрүп турар бис.

Барыын-Хемчик кожууннуң ѳѳредилге килдизи

К-Э Кудажының «Кым эң ажыктыгыл? деп тоолунда болгаш

«Маргылдаа»деп баснязында үлегер домактарны

мѳзү-шынар кижизидилгезинге ажыглаары.

Аксы-Барлык МАНБОШ-ның

тыва дыл болгаш чогаал башкызы

Ооржак С.Х кылган ажылы..

 Кызыл-Мажалык-2013

АЖЫГЛААН ЛИТЕРАТУРА .

1.К.Х.Оргу,В.С.Кызыл-оол .Тѳрээн чогаал 5 класс.

2.К.Х.Оргу,Н.Ш .Куулар. Тѳрээн чогаал 6 класс.

3.К.Х.Оргу,Х.М.Ойдан-оол. Тѳрээн чогаал 7 класс.